32005D0814
L 304/46
JURNALUL OFÍCIAL AL UNIUNII EUROPENE
DECIZIA COMISIEI
din 18 noiembrie 2005
de adoptare a unor decizii de import comunitar privind anumite produse chimice, în conformitate cu Regulamentul (CE) nr. 304/2003 al Parlamentului European și al Consiliului și de modificare a Deciziei 2000/657/CE
(Text cu relevanță pentru SEE)
(2005/814/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul produselor chimice periculoase (1), în special articolul 12 alineatul (1) primul paragraf,
după consultarea comitetului înființat prin articolul 29 din Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2),
întrucât:
(1)
În temeiul Regulamentului (CE) nr. 304/2003, Comisia trebuie să decidă, în numele Comunității, dacă autorizează sau nu importul în Comunitate a produselor chimice supuse procedurii de consimțământ prealabil în cunoștință de cauză (PIC).
(2)
Programul Organizației Națiunilor Unite pentru Mediu (UNEP) și Organizația Națiunilor Unite pentru Alimentație și Agricultură (FAO) au fost desemnate pentru a asigura servicii de secretariat în vederea aplicării procedurii stabilite prin Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, aprobată, în numele Comunității prin Decizia 2003/106/CE a Consiliului (3).
(3)
Comisia, acționând în calitate de autoritate comună desemnată, ar trebui să transmită deciziile privind produsele chimice secretariatului convenției în numele Comunității și al statelor membre.
(4)
Produsele chimice tetraetil de plumb și tetrametil de plumb au fost adăugate, ca produse chimice de uz industrial, pe lista produselor supuse procedurii PIC. Comisia a primit informații privind respectivele două produse, sub forma unui singur document de orientare a deciziilor. Respectivele două produse sunt reglementate strict de Comunitate, dat fiind faptul că utilizarea acestora ca agenți antidetonanți în benzină este efectiv interzisă cu câteva derogări rare, prin Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (4). Prin urmare, trebuie adoptată o decizie de import.
(5)
Produsul chimic paration a fost adăugat, de asemenea, ca pesticid, pe lista produselor supuse procedurii PIC, iar Secretariatul a transmis informații Comisiei cu privire la respectivul produs sub forma unui document de orientare a deciziilor.
(6)
Parationul intră în sfera de aplicare a Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (5). În temeiul Deciziei nr. 2001/520/CE a Comisiei din 9 iulie 2001 privind neincluderea parationului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță activă (6), parationul a fost exclus din anexa I la Directiva 91/414/CEE, iar autorizațiile pentru produsele fitosanitare care conțin respectiva substanță a trebuit să fie retrase până la 8 ianuarie 2002. Parationul a fost supus anterior procedurii PIC provizorii, deoarece anumite preparate pesticide deosebit de periculoase care conțin paration au fost înscrise în anexa III la convenție, astfel cum reiese din formularul de răspuns privind importul, prevăzut în anexa la Decizia 2000/657/CE a Comisiei din 16 octombrie 2000 de adoptare a deciziilor de import comunitar în conformitate cu Regulamentul (CEE) nr. 2455/92 al Consiliului privind exportul și importul de anumite produse chimice periculoase (7). Rubrica referitoare la paration din anexa III la convenție trebuie înlocuită cu o rubrică reglementând parationul sub toate formele sale. În consecință, trebuie adoptată o nouă decizie de import.
(7)
Prin urmare, Decizia 2000/657/CE trebuie modificată corespunzător,
DECIDE:
Articolul 1
(1) Se adoptă decizia privind importul substanței chimice tetraetil de plumb, indicată în formularul de răspuns al țării importatoare prevăzut în anexa I.
(2) Se adoptă decizia privind importul substanței chimice tetrametil de plumb, indicată în formularul de răspuns al țării importatoare prevăzut în anexa II.
Articolul 2
Decizia privind importul substanței chimice paration, menționată în anexa la Decizia 2000/657/CE se înlocuiește cu decizia de import menționată în formularul de răspuns prevăzut în anexa III la prezenta decizie.
Adoptată la Bruxelles, 18 noiembrie 2005.